RESOLUCIÓN do 17 de xullo de 2008 pola que se establecen as bases reguladoras que rexerán as axudas e subvencións para o acceso das mulleres á cotitularidade de explotacións agrarias como fórmula de loita contra a discriminación no mercado de traballo, e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 01/08/2008

O Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, atribúe á Vicepresidencia as competencias en materia de igualdade de xénero, que serán exercidas de acordo co establecido no Estatuto de autonomía de Galicia e nos termos sinalados na Constitución española.
Ao Servizo Galego de Promoción da Igualdade do Home e da Muller, organismo autónomo de carácter administrativo adscrito á Secretaría Xeral de Igualdade da Vicepresidencia da Igualdade e do Benestar, creado pola Lei 3/1991, do 14 de xaneiro, correspóndelle, entre outras funcións, a de elaborar plans de actuación, programas piloto e plans ponte para fomentar o emprego e facilitar a formación profesional das mulleres (artigo 3.8º).
A Lei 7/2004, do 16 de xullo, galega para a igualdade de mulleres e homes, establece o compromiso da comunidade autónoma na eliminación da discriminación entre mulleres e homes e na promoción da igualdade no ámbito laboral e formativo. No seu artigo 31 establece que a Xunta de Galicia adoptará as medidas necesarias para facilitar ás mulleres o acceso e mantemento da titularidade ou cotitularidade das explotacións agrarias.
Esta resolución pretende apoiar as mulleres labregas emprendedoras, mediante a concesión dunha serie de axudas económicas para que se rexistren como cotitulares das súas explotacións e, deste xeito, acaden o recoñecemento oficial do traballo que están a realizar nas explotacións, ademais de reducir as inexactitudes estatísticas no que se refire aos datos sobre inactividade laboral das mulleres galegas. A medida está cofinanciada polo Fondo Social Europeo e enmárcase dentro das medidas que este organismo ten programadas para este exercicio no eido do amplo obxectivo de incrementar a taxa de emprego feminino, potenciar mercados de traballo máis inclusivos, e fomentar a igualdade de oportunidades entre homes e mulleres. En consecuencia, o apoio ás mulleres labregas emprendedoras supón a finalidade da medida 69 inserida no eixe 2, impulsando a igualdade de oportunidades entre homes e mulleres a través do apoio ás iniciativas empresariais que combatan a segregación horizontal e vertical
das mulleres no mercado laboral no seu papel de cotitulares de explotacións agrarias.
Na Lei 38/2003, de 17 de novembro, xeral de subvencións, na Lei 16/2007 do 26 de decembro, de orzamentos xerais da Comunidade Autónoma para 2008, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña a esta lei, establécense os requisitos xerais ás subvencións concedidas pola Administración autonómica, normativa á cal, en consecuencia, se adaptará esta resolución, tendo en conta, en todo caso, os principios de publicidade, obxectividade e concorrencia.
Por todo o exposto, en uso das facultades que teño atribuídas,
DISPOÑO:
Capítulo I
Finalidade e réxime das axudas
Artigo 1º.-Obxecto.
O obxecto desta resolución é establecer as bases que rexerán a concesión de subvencións en réxime de concorrencia non competitiva ás mulleres labregas galegas para lles facilitar o acceso á cotitularidade, ou titularidade compartida, das explotacións agrarias, das cales unicamente é titular un home co que existe relación conxugal ou análoga, como medio axeitado para a posta en valor, o recoñecemento social e legal e a garantía de dereitos do traballo das mulleres nas explotacións agrarias.
Artigo 2º.-Financiamento.
As accións incluídas nesta resolución financiaranse con cargo á partida orzamentaria 05.80.313B.470.2 da Lei de orzamentos xerais da Comunidade Autónoma de Galicia para o ano 2008, están cofinanciadas polo Fondo Social Europeo (FSE) e o importe global destinado a elas ascende a 516.529 euros; desta contía o FSE achega o 80% e o Servizo Galego de Igualdade o 20%. Esta contía poderá incrementarse, logo de publicación, de acordo coas dispoñibilidades orzamentarias nos supostos previstos no artigo 31.2º da Lei 9/2007, do 13 de xuño, de subvencións de Galicia, sen que iso supoña a modificación do prazo de presentación de solicitudes.
Artigo 3º.-Normativa aplicable.
A tramitación de solicitudes e concesión destas axudas axustarase ao disposto nesta resolución, no Regulamento (CE) nº 1860/2004 da Comisión, do 6 de outubro de 2004, relativo á aplicación dos artigos 87 e 88 do Tratado CE ás axudas de minimis no sector agrario (DOL 325, 28-10-2004), no Regulamento (CE) 1083/2006 do Consello polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; na Lei 38/2003, do 17 de novembro, xeral de subvencións; na Lei 16/2007, do 26 de decembro, de orzamentos xerais da Comunidade Autónoma para 2008; na Lei 9/2007, do 13 de xuño, de subvencións de Galicia na Lei 4/2006, do 30 de xuño, de transparencia e boas prácticas na Administración pública galega; no Decreto 287/2000, do 21 de novembro, polo se desenvolve o réxime de axudas e
subvencións públicas da Comunidade Autónoma de Galicia en canto non se opoña á Lei 9/2007, do 13 de xuño; nesta resolución e demais normativa de aplicación.
Canto á información e publicidade das accións que se realicen ao abeiro desta resolución rexerá o disposto no Regulamento (CE) número 1828/2006 da Comisión, do 8 de decembro, que fixa normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e o Regulamento (CE) 1080/2006 do Parlamento Europeo e do Consello, relativo ao Fondo Europeo de Desenvolvemento Rexional e demais normativa de aplicación.
Artigo 4º.-Beneficiarias.
1. Poderán ser beneficiarias destas axudas :
a) As mulleres desempregadas que acceden á cotitularidade dunha explotación agraria e se anoten no rexistro de explotacións agrarias da Consellería do Medio Rural e causan alta na Seguridade Social.
b) As mulleres que, en situación de alta na Seguridade Social, no réxime especial agrario por conta propia ou no de autónomas, acceden por primeira vez á cotitularidade da explotación agraria en que traballan e se anotan no rexistro de explotacións agrarias da Consellería do Medio Rural.
2. A solicitude de inscrición no rexistro será posterior ao 1 de xaneiro de 2007 e anterior á data de finalización do prazo de presentación de solicitudes.
3. Quedan excluídas aquelas que obtivesen esta axuda con anterioridade.
4. As solicitantes deberán cumprir, así mesmo, os requisitos xerais exixidos no artigo 10º da Lei 9/2007, do 13 de xuño, de subvencións de Galicia.
Artigo 5º.-Axudas.
1. As axudas consistirán nunha prima, por unha soa vez por explotación e beneficiaria, de 2.000  euros pola inscrición das solicitantes como cotitulares no rexistro de explotacións agrarias da Consellería do Medio Rural.
2. Esta subvención será compatible con outros programas elaborados polas administracións públicas, agás que se trate de subvencións do mesmo tipo, concepto e finalidade, tendo en conta que se trata dunha axuda sometida ao réxime de minimis para o sector agrario polo que se observará o cumprimento do límite de axuda total mínimis establecido no regulamento de aplicación.
3. A beneficiaria da axuda, de acordo co artigo 11 da Lei 9/2007, queda obrigada a informar o órgano concedente sobre a obtención doutras axudas ou da modificación das circunstacias que incidan na concesión da subvención.
Capítulo II
Procedemento
Artigo 6º.-Solicitudes.
1. As solicitudes presentaranse, preferentemente, no rexistro do Servizo Galego de Promoción da Igualdade do Home e da Muller, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, no modelo normalizado que se publica como anexo I, xunto coa documentación que se relaciona:
a) Copia do DNI da solicitante.
b) Certificado do anotamento como cotitular da explotación no Rexistro de Explotacións Agrarias de Galicia da Consellería do Medio Rural ou, na súa falta, solicitude de inscrición. Para o caso de que non se achegue a citada certificación, este organismo solicitará ao órgano competente da Consellería do Medio Rural, con anterioridade á proposta de resolución, informe do cumprimento das condicións para o anotamento.
c) Informe orixinal de vida laboral, actualizado á data da solicitude, emitido pola Tesouraría Xeral da Seguridade Social.
d) Copia da resolución sobre recoñecemento de alta da cotitular no réxime correspondente da Seguridade Social.
e) Compromiso expreso de mantemento da cotitularidade durante 5 anos asinado polos dous cotitulares.
f) Declaración actualizada do conxunto de todas as axudas solicitadas, concedidas ou pendentes de resolución, para a mesma finalidade, das distintas administracións públicas ou das súas entidades vinculadas ou dependentes (modelo: anexo II).
g) Certificación orixinal expedida pola entidade bancaria da titularidade da conta da solicitante en que conste: o código de banco, o código de sucursal, o díxito de control e o código de conta corrente.
Artigo 7º.-Prazo de presentación de solicitudes e instrución.
1. O prazo de presentación de solicitudes comeza a partir do día seguinte á publicación desta convocatoria no Diario Oficial de Galicia e finaliza o 30 de outubro de 2008.
2. O órgano competente para levar a cabo a tramitación dos expedientes de axudas é a unidade administrativa correspondente da Dirección Xeral do Servizo Galego de Promoción da Igualdade do Home e da Muller.
3. No suposto de que a solicitude non estivese debidamente cuberta ou a documentación achegada conteña erros ou sexa insuficiente, as unidades administrativas encargadas da tramitación dos expedientes requirirán as solicitantes para que, no prazo de dez días, acheguen os documentos preceptivos ou emenden os erros detectados, con indicación de que, se así non o fixeren, teranse por desistidas da súa petición, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Artigo 8º.-Obrigas tributarias e sociais.
A presentación da solicitude comporta a autorización ao órgano xestor para solicitar as certificacións á Axencia Estatal de Administración Tributaria, á Consellería de Economía e Facenda e á Tesouraría Xeral da Seguridade Social de que as solicitantes se encontran ao día nas súas obrigas tributarias e sociais e que non teñen pendente de pagamento ningunha débeda coa Administración galega.
Artigo 9º.-Comisión de valoración.
1. A directora xeral do Servizo Galego de Promoción da Igualdade do Home e da Muller designará unha comisión de valoración, que estará composta, polo menos, por tres membros, a presidenta, que será a secretaria do organismo, e dous vogais, actuando un deles como secretario/a. Se, por calquera causa, no momento en que a comisión de valoración teña que examinar as solicitudes algún dos seus compoñentes non puider asistir, será substituído pola persoa que para o efecto designe a directora xeral.
2. Revisada a documentación e completada, se é o caso, a comisión de valoración proporá a concesión ou denegación das subvencións seguindo a rigorosa orde de incoación dos expedientes, de acordo cos requisitos exixidos nesta disposición. A comisión reunirase polo menos unha vez ao mes e emitirá as propostas de resolución das solicitudes completas ate ese momento, sempre que nese período se completasen os trámites administrativos da solicitude referidos ao artigo anterior.
Artigo 10º.-Resolución.
1. A resolución dos expedientes de axudas, unha vez fiscalizada a proposta da comisión de valoración pola intervención delegada, corresponde á directora xeral do Servizo Galego de Promoción da Igualdade do Home e da Muller.
2. O prazo para resolver finaliza o 30 de novembro de 2008. Transcorrido este prazo sen que se dite resolución expresa, que, en todo caso, deberá producirse antes de finalizar o exercicio orzamentario, a solicitude entenderase desestimada.
3. As resolucións ditadas poñen fin á vía administrativa e contra elas poderá interpoñerse potestativamente recurso de reposición ante o órgano que ditou o acto no prazo dun mes desde a súa notificación, de acordo co disposto no artigo 117 da Lei de réxime xurídico das administracións públicas e do procedemento administrativo común, ou directamente recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Artigo 11º.-Aceptación da subvención.
No prazo de dez (10) días hábiles, desde a recepción da notificación da concesión da subvención, as beneficiarias deberán manifestar por escrito a súa aceptación comprometéndose a cumprir os prazos e requisitos establecidos nesta convocatoria. De non recibirse a aceptación neste prazo, entenderase tacitamente aceptada. O escrito de aceptación dirixirase á Dirección Xeral do Servizo Galego de Igualdade, e sen prexuízo da obriga de presentación por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, e co fin de evitar atrasos na tramitación comunicarase, en caso de renuncia, por fax (981 54 53 65) ao mesmo órgano durante o período de aceptación.
Artigo 12º.-Publicidade das axudas.
As subvencións concedidas publicaranse segundo dispón o artigo 15º da Lei 9/2007, do 13 de xuño, de subvencións de Galicia. Na páxina web oficial do organismo, e unha vez transcorrido o prazo de aceptación, publicarase a relación de concesións con expresión da beneficiaria, a contía e a finalidade, segundo indica o artigo 13.4º da Lei 4/2006, do 30 de xuño, de transparencia e boas prácticas na Administración pública galega.
Artigo 13º.-Obrigas.
1. Ademais das obrigas xerais establecidas no artigo 11 da Lei 9/2007, do 13 de xuño, de subvencións de Galicia, as beneficiarias desta subvención están obrigadas a:
a) Ter unha permanencia ininterrompida como cotitular da explotación de cinco anos como mínimo e cumprir os requisitos de publicidade. Durante este tempo deberá permanecer anotada no rexistro de explotacións agrarias de Galicia.
b) Facilitar toda a información que lle requira a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. O incumprimento de calquera das obrigas mencionadas será causa de revogación da subvención, ou de reintegro, se é o caso, dos importes percibidos e dos xuros de demora correspondentes.
Artigo 14º.-Xustificación e pagamento.
1. Unha vez concedida e aceptada a subvención, o seu pagamento quedará condicionado a que as beneficiarias presenten a seguinte documentación:
a) Copias dos boletíns de cotización á Seguridade Social da beneficiaria aboados dende o mes da alta no Rexistro de Explotacións Agrarias da Consellería do Medio Rural.
b) Declaración complementaria, actualizada na data da xustificación, do conxunto de todas as axudas solicitadas, concedidas ou pendentes de resolución para a mesma finalidade, das distintas administracións públicas ou das súas entidades vinculadas ou dependentes. (modelo: anexo II).
2. Unha vez completada a documentación a que se refire o punto anterior, o Servizo Galego de Promoción da Igualdade do Home e da Muller incorporará ao expediente informe emitido pola Consellería do Medio Rural sobre a vixencia da situación das beneficiarias no seu rexistro, para os efectos da tramitación da proposta de pagamento.
Artigo 15º.-Período de xustificación.
1. O prazo para a presentación da documentación xustificativa para a percepción da axuda comeza desde o momento da aceptación da subvención ata o 5 de decembro de 2008.
2. No caso de que a xustificación sexa incorrecta e/ou incompleta, requirirase a entidade para que corrixa os erros ou defectos observados e/ou achegue os documentos solicitados no prazo de dez días, advertíndolle que, de non facelo, se procederá, logo de resolución, á revogación da subvención e, de ser o caso, ao reintegro da contía percibida e á exixencia dos xuros de demora.
Artigo 16º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar a que a directora do organismo resolva modificar a resolución de concesión e, de ser o caso, á súa revogación.
Artigo 17º.-Reintegro.
Procederá o reintegro total ou parcial da axuda percibida e a exixencia dos xuros de demora, nos casos e termos previstos nesta resolución, nos artigos 32 e 33 da Lei 9/2007, do 13 de xuño, de subvencións de Galicia, e na normativa europea de aplicación.
Artigo 18º.-Seguimento e control.
As beneficiarias quedan obrigadas, durante os cinco anos seguintes á percepción da axuda, a manter a súa condición de cotitular da explotación agraria, a aceptar as actuacións de supervisión e control do Fondo Social Europeo, da Unidade Administradora do Fondo Social Europeo do Ministerio de Traballo e Asuntos Sociais e do Servizo Galego de Promoción da Igualdade do Home e da Muller; e as de control financeiro que lle correspondan á Consellería de Economía e Facenda, as previstas na lexislación do Consello de Contas ou as daqueloutros organismos públicos que, de ser o caso, procedan.
Disposicións adicionais
Primeira.-O Servizo Galego de Promoción da Igualdade do Home e da Muller poderá ditar resolucións de concesión de axudas de carácter complementario, cando existan fondos procedentes de renuncias expresas ou de remanentes de subvencións inicialmente concedidas ou por ampliación, logo de publicación, do crédito inicialmente destinado no artigo 2º desta resolución, nos supostos previstos no artigo 31.2º da Lei 9/2007, do 13 de xuño, de subvencións de Galicia. A comisión de valoración realizará propostas motivadas de adxudicacións complementarias que atenderán solicitudes inicialmente desestimadas por esgotamento do orzamento.
Segunda.-De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, e de acordo co artigo 14.1º ñ) da Lei 9/2007, do 13 de xuño, de subvencións de Galicia, este organismo publicará na súa páxina web oficial as concesións de subvencións segundo se indica no artigo 12º desta resolución, e incluirá as referidas axudas e sancións impostas por consecuencia delas nos correspondentes rexistros públicos, polo que coa presentación da solicitude se presta expresamente o consentimento para o tratamento necesario dos datos persoais das persoas físicas e xurídicas beneficiarias e a referida publicidade.
Terceira.-Sen prexuízo das facultades inspectoras que teñan atribuídas outros órganos da Administración estatal e autonómica, o Fondo Social Europeo, a Unidade Administradora do Fondo Social Europeo do Ministerio de Traballo e Asuntos Sociais e o Servizo Galego de Promoción da Igualdade do Home e da Muller poderán realizar as comprobacións e verificacións que consideren precisas para a constatación do cumprimento do disposto nesta resolución e demais normas vixentes que resulten de aplicación.
Cuarta.-O Servizo Galego de Promoción da Igualdade do Home e da Muller poderá requirir en todo momento a documentación orixinal que se considere necesaria para acreditar mellor o exacto cumprimento das condicións esixidas nesta resolución.
Quinta.-Ás beneficiarias das axudas reguladas nesta resolución seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.
Disposicións derradeiras
Primeira.-A Dirección Xeral do Servizo Galego de Promoción da Igualdade do Home e da Muller ditará as instrucións que sexan necesarias para o adecuado desenvolvemento e cumprimento desta convocatoria.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de xullo de 2008.
Ana Luisa Bouza Santiago
Directora do Servizo Galego de Promoción
da Igualdade do Home e da Muller
Ver referencia pdf "14800D015P041.PDF"